Liderii Dreapta Unită – Cătălin Drulă, preşedinte USR, Eugen Tomac, preşedinte PMP, şi Ludovic Orban, preşedinte Forţa Dreptei – vor depune la Avocatul Poporului, luni, solicitarea de sesizare a Curţii Constituţionale cu privire la ordonanţa de urgenţă privind comasarea alegerilor locale şi europarlamentare.
Dreapta Unită a identificat în OUG încălcări ale Constituţiei, precum şi ale unor decizii anterioare ale CCR, precizează cele trei formaţiuni politice într-un anunţ transmis duminică.
Demersul va avea loc luni, de la ora 11,00, la sediul instituţiei Avocatului Poporului, iar cei trei lideri vor susţine declaraţii de presă cu acest prilej.
În 8 martie, Guvernul a aprobat, în şedinţa extraordinară, ordonanţa de urgenţă care declanşează procesul de organizare simultană a alegerilor locale şi pentru Parlamentul European, în data de 9 iunie.